als_Latn dik_Latn sag_Latn
Në pallatin e sportit “Asllan Rusi” në kryeqytet nisi dje faza e seleksionimit për ekipin kombëtar të volejbollit për meshkuj. Nën drejtimin e trajnerit Ylli Tomori në parket dolën në stërvitje 22 volejbollistë nga disa klube shqiptare, ndërsa pritet dhe 8 të tjerë që luajnë jashtë vendit. Sipas teknikut të kuqezinjve të rrjetës, përveç seancave stërvitore, mund të zhvillohen dhe ndeshje kontrolli, në mënyrë që të seleksionohen volejbollistët që do të jenë pjesë e Shqipërisë në vente ndërkombëtare. Gjithashtu, projekti është afatgjatë, pasi objektivi sipas trajnerit Tomori është medalja në Lojërat Mesdhetare që do të zhvillohen në vitin 2017. Për këtë, tekniku i kuqezinjve ka grumbulluar volejbollistë me shtatlartësi të konsiderueshme, por ajo që bie në sy është mosha e re e lojtarëve. “Kombëtare si kjo nuk e keni parë kurrë”, – e nis prononcimin e tij trajneri Ylli Tomori, i cili më tej sqaron: “Kemi grumbulluar 22 lojtarë nga kampionati ynë, ndërsa 8 të tjera do të vijnë nga jashtë. Kam paraqitur një projekti në Federatën Shqiptare të Volejbollit, të cilin ma kanë miratuar dhe tashmë do të punojmë që të arrijmë objektivat që kemi. Duhet shumë punë për të shkuar aty ku synojmë. Kemi përzgjedhur lojtarë që janë me një shtatlartësi mbi 198 centimetra, dhe i kemi vënë mjaft rëndësi moshës. Nuk ka asnjë volejbollist mbi 25 vjeç dhe kjo është bërë për të formuar një Kombëtare cilësore për të ardhmen. Mund ta them pa frikë që si kjo Kombëtare nuk keni parë asnjëherë, vetëm se e përsëris që duhet shumë shumë punë”. Së bashku me trajnerin Tomori janë dhe dy ndihmës, që në fakt janë ende në aktivitet, por po ndihmojnë ekipin kombëtar me eksperiencën e tyre. Klodian Kasa është në rolin e përgatitësit fizik, ndërsa Elton Tukseferi në rolin e përgatitësit teknik. Së bashku me ta, trajneri Tomori është optimist se Kombëtarja që do të formohet do të jetë më e mira e të gjitha kohërave, teksa synon medalje në Lojërat Mesdhetare. “Fillimisht do të kryejmë seanca stërvitore, për të seleksionuar lojtarët që do të grumbullojmë. Ky është siç mund ta quajmë zbor stërvitor, ndërsa më pas, kur të kryejmë seleksionimet, do të zhvillojmë stërvitje të rregullt disa herë në muaj. Synimi ynë është që të formojmë një Kombëtare për të ardhmen, që në Lojërat Mesdhetare të shpresojmë të marrim medalje”, deklaroi trajneri i Kombëtares së volejbollit për meshkuj, Ylli Tomori.
Lojtarët e grumbulluar nga trajneri Tomori:
Ervin Çali, Kristi Martiro, Hendi Kono, Klaudio Qerraxhija, Ditmir Rrashketa, Kreshnik Malaj, Ledio Martiro, Xhenkland Muça (Studenti), Emiljano Xhabrahimi, Blerim Pepaj, Ervin Kola (Tirana), Anton Qafarena, Nikolin Qafarena, Redi Kola (Vllaznia), Redi Koçi, Osman Qepa (Farka Volej), Enkelejd Biduli, Ani Vora, Jurgen Dashi, Emiljano Estrefi (Teuta), Adri Arapi (Elbasani).
als_Latn als_Latn bam_Latn